รายงานการวิจัยชี้ หนึ่งในสามของเด็กในอเมริกา มีน้ำหนักตัวเกินขนาด หรือเป็นโรคอ้วน
โรคอ้วนแพร่ระบาดทั่วอเมริกา เป็นกันทั้งผู้ใหญ่และเด็ก รายงานการวิจัยระบุว่า หนึ่งในสามของเด็กในอเมริกา มีน้ำหนักตัวเกินขนาด หรือมิฉะนั้
โรคอ้วนอาจนำไปสู่โรคอื่นๆ ได้ด้วยรวมทั้งโรคหัวใจและเบาหวาน ผลการวิจัยล่าสุดเกี่ยวกับเรื่องนี้แสดงให้เห็นว่าเด็กอายุน้อยเพียงสามขวบบางคนที่อ้วนเกินขนาด มีสัญญาณที่บ่งชี้ว่าอาจเป็นโรคหัวใจ งานวิจัยอื่นๆ ลงความเห็นว่าถ้าอ้วนตั้งแต่ยังเป็นเด็ก ก็มีความเป็นไปได้มากว่า จะอ้วนต่อไปในตอนโตด้วย รายงานการวิจัยชิ้นหนึ่งกล่าวว่าเด็กในอเมริการับประทานขนมหรือของว่าง โดยเฉลี่ยแล้ว สามครั้งต่อวันนอกเหนือไปจากอาหารสามมื้อตามปกติ หรือถ้าจะนับเป็นแคลอรี่ ขนมที่เด็กๆ รับประทานทุกวันนั้นเกือบจะเท่ากับหนึ่งในสาม ของปริมาณแคลอรี่ที่รับประทานประจำวัน แหล่งที่มาสำคัญของแคลอรี่เหล่านี้คือขนมหวานและน้ำหวาน ข้อสรุปนี้ มาจากรายงานการวิเคราะห์พฤติกรรม การรับประทานของเด็กอเมริกัน31,000คน ที่มีอายุระหว่าง 2 ถึง 18 ปี ในช่วงเวลาสามสิบปี นักวิจัยของมหาวิทยาลัย North Carolina ที่ Chapel Hill เป็นผู้ทำงานชิ้นนี้ แพทย์ใหญ่สหรัฐ ReginaBenjamin กล่าวในการแถลงปากคำ ต่อรัฐสภาเมื่อไม่นานมานี้ว่ามีความเห็นร่วมกันมากขึ้นทุกทีว่า จะต้องสร้างชุมชน และสภาพแวดล้อมขึ้นมา ในลักษณะที่จะช่วยให้ประชาชนสามารถเลือกอาหารที่เป็นประโยชน์ได้ง่ายขึ้น และในราคาที่ซื้อหาได้ด้วย ผู้เชี่ยวชาญกล่าวว่า ในช่วงสามสิบปีมานี้ มีเด็กเป็นโรคอ้วนเพิ่มขึ้นในอัตราสูงเป็นสามเท่าตัว และให้ความเห็นว่าวิธีแก้ไขวิธีหนึ่ง คือตู้ขายขนมตามโรงเรียน ควรมีของที่เป็นประโยชน์ให้เลือกซื้อได้ด้วย รัฐมนตรี Tom Vilsack ของกระทรวงเกษตรสหรัฐเห็นด้วยและว่า ถึงเวลาที่ต้องกำหนดมาตรฐานขนมที่ขายตามตู้เหล่านี้ และเมื่อเร็วๆ นี้สุภาพสตรีหมายเลขหนึ่งของสหรัฐ Michelle Obama ประกาศว่ารัฐบาลได้จัดสรรเงิน 400 ล้านดอลล่าร์ เพื่อช่วยให้มีการจัดตั้งตลาดหรือซุปเป้อร์มาร์เก็ตที่ขายของสดขึ้น ตามชุมชนที่ขาดแคลนตลาดอย่างนี้ อีกด้านหนึ่งที่รัฐบาลกลางกำลังดำเนินการคือการกระตุ้นหนุนโรงเรียนต่างๆ ให้จัดตารางเรียนให้เด็กๆ มีโอกาสได้ออกกำลังกายมากขึ้น แพทย์ใหญ่สหรัฐ ReginaBenjamin กล่าวว่า เด็กชั้นประถมควรจะได้ออกกำลังกายประมาณ 150นาทีต่อสัปดาห์ และ 225 นาทีสำหรับชั้นมัธยมซึ่งในปัจจุบันไม่เป็นอย่างนั้น และหลายโรงเรียนไม่ให้ความสำคัญในเรื่องนี้ ศูนย์ควบคุมโรคของสหรัฐ กำลังเรียกร้องให้รัฐบาลเก็บภาษีน้ำหวานและอาหารที่ไม่เป็นประโยชน์ จำกัดเขตสำหรับร้านอาหารประเภทจานด่วนหรือ fast-foodไม่ให้อยู่ใกล้โรงเรียน รวมทั้งสั่งห้ามการโฆษณาอาหาร ที่ไม่เป็นประโยชน์ต่อร่างกายที่มุ่งไปที่ผู้บริโภคที่เป็นเด็ก ประธานาธิบดีบารัค โอบาม่า ได้จัดตั้งคณะปฏิบัติงานเฉพาะกิจเรื่องโรคอ้วนกับเด็กไว้แล้ว และคณะทำงานจะนำเสนอข้อแนะนำ ในการรณรงค์เรื่องนี้ต่อประธานาธิบดีในเร็วๆนี้